RESPONSABILITATEA MINISTERIALA

1. Apariţia şi evoluţia responsabilităţii ministeriale


 



Ideea responsabilităţii ministeriale a apărut la sfârşitul secolului al XIII-lea, în Anglia, o dată cu ideea libertăţilor publice şi cu trecerea de la monarhia absolută, de tip despotic, la o formă de monarhie temperată.



Ideea responsabilităţii ministeriale a pornit de la conştientizarea faptului că puterea executivă trebuie să aibă responsabilitatea tuturor acţiunilor sale. Această responsabilitate a puterii executive, nici în regimurile monarhice, caracterizate prin lipsa absolută a răspunderii suveranului, nici în cele republicane nu poate să cadă asupra şefului statului. Responsabilitatea prezidenţială este limitată şi nu se poate întinde asupra tuturor faptelor guvernului şi ale administraţiei, pentru că şeful statului nu poate fi urmărit ca un simplu cetăţean, fără ca interesele esenţiale ale ţării să nu fie prejudiciate.



Având în vedere neajunsurile ce pot decurge în cazul în care ar fi instituită responsabilitatea şefului statului s-a admis în dreptul public, ca o garanţie esenţială a libertăţii cetăţeneşti, responsabilitatea miniştrilor, care sunt auxiliarii şefului de stat. 



În timp, s-a ajuns la concluzia că responsabilitatea puterii executive reprezintă o condiţie esenţială a democraţiei. Având în vedere faptul că miniştrii au libertate deplină de decizie, s-a considerat că este normal ca ei să fie răspunzători pentru actele abuzive sau ilegale comise.



Problema răspunderii ministeriale este de esenţa însăşi a regimului parlamentar. Începuturile ei se confundă cu începuturile dreptului de dizolvare a forului legislativ pe care şi l-a arogat şeful statului, răspunderea ministerială fiind considerată garanţia cea mai eficace, ca dreptul de dizolvare să nu se exercite în mod arbitrar.



Dreptul de a dizolva parlamentul era la început o prerogativă a coroanei; parlamentul nu se putea întruni decât la convocarea Regelui şi regele putea să-l dizolve după voia sa. Ca urmare, acest drept de dizolvare putea deveni oricând arbitrar şi vexatoriu, dacă regimul parlamentar n-ar fi creat instituţia răspunderii ministeriale, menită tocmai să tempereze excesele Regelui în exercitarea dreptului său de dizolvare a parlamentului.



Pentru prima dată, soluţia la această problemă a fost găsită de practica constituţională din Anglia, de unde ulterior a fost valorificat un vechi principiu al dreptului monarhic englez: "The king can do no wrong" - "Regele nu poate face nimic rău". Regele este, deci, totdeauna nerăspunzător; el 

 

 

scapă de orice urmărire, indiferent că este din partea instanţelor de judecată sau este din partea parlamentului. Persoana sa este sacră şi inviolabilă.



Odată formulat acest principiu, trebuia găsită o soluţie atunci când era stabilită răspunderea pentru greşelile de guvernare. Soluţia a fost găsită în responsabilitatea miniştrilor, singurii răspunzători pentru greşelile de guvernare ce s-ar săvârşi.



La început, această idee de răspundere se desemnează prin faptul că miniştrii nu puteau invoca în apărare ordinul verbal sau scris al regelui, deoarece regele nu poate face rău. Deci, ei sunt totdeauna răspunzători în faţa parlamentului. 



O formă de protest la lipsa răspunderii regale a fost încercată în Norvegia: miniştrii pot contrasemna un act impus de suveran şi dezaprobat de ei, dar, pentru ca ei să nu fie responsabili, trebuie să redacteze un proces-verbal de protestare, arătând că actul nu a fost propus de ei. Această formă de protest a fost considerată un nonsens, deoarece nu poate proteja interesele naţiunii; căci, pe de o parte, regele, prin inviolabilitatea persoanei sale, este pus la adăpostul oricărui fel de răspundere iar, pe de altă parte, miniştrii săi justifică, prin procesul-verbal, că propunerea nu a venit de la ei şi astfel sunt apăraţi de orice măsuri represive.



Cum s-a menţionat deja, ideea responsabilităţii ministeriale se naşte în Anglia, materializându-se printr-o procedură specială, impeachment, care este o acuzaţie intentată contra unui ministru de către Camera Comunelor, în faţa Camerei Lorzilor, care are statutul unui tribunal. Ea apare pentru prima dată la sfârşitul domniei lui Eduard al III-lea (1327-1377), atunci când Camera Comunelor solicită şi obţine din partea Camerei Lorzilor, în lunile aprilie şi mai 1376, condamnarea pentru fraude a Lordului Latimer, Richard Lyons şi alte trei persoane. Practic, odată cu obţinerea acestei condamnări, este obţinut şi dreptul Camerei Comunelor de a susţine acuzarea miniştrilor în faţa Camerei Lorzilor.



Acuzaţia Camerei Comunelor constituie o inovaţie, raportată la moştenirea competenţelor Magnumului Concilium. Pentru a-şi atinge scopul, această Cameră a considerat nimerită pentru lansarea acţiunii sale împotriva miniştrilor utilizarea procedurii de "petiţionare", care permite la începutul fiecărei sesiuni prezentarea plângerilor către rege. Acţiunea Camerei Comunelor a avut o asemenea forţă, încât lorzii nu s-au putut opune unei proceduri de "notorietate" care, în dreptul cutumiar, permite Regelui 

 

 

obţinerea unei judecăţi fără prezentarea acuzaţiilor formale şi fără invocarea dovezilor bine fondate din partea petiţionarilor.




Însă, dreptul cutumiar permitea regelui să se pronunţe şi pentru iertarea vinovatului. Or, admiterea unui sistem de iertare însemna anularea teoriei responsabilităţii ministeriale. Nu a trecut mult timp şi s-a stabilit principiul conform căruia nici un amestec al Coroanei nu putea să întrerupă urmările unui impeachment.



Cu timpul, Camera Comunelor, conştientă de forţa sa, neglijează aceste ficţiuni procesuale şi, la sfârşitul secolului al XIV-lea, impeachement-ul prezintă o formă care, în esenţă, a subzistat. Astfel, iniţiativa declanşării urmăririi aparţine Camerei Comunelor, care prin moţiunea sa impune Camerei Lorzilor să se constituie în Înalta Curte, în faţa căreia au loc dezbaterile procesuale. Dacă în urma deliberărilor lorzilor asupra culpabilităţii ministrului rezultatul este afirmativ, ultimul cuvânt aparţine tot Camerei Comunelor. Este nevoie de o nouă intervenţie din partea acesteia pentru a porni procedura necesară pronunţării unei pedepse; tăcerea Camerei Comunelor echivalează cu o graţiere. Cu toate acestea, Regele avea dreptul, până la începutul secolului al XVIII-lea de a obliga la executarea pedepsei, în tot sau în parte.



Aşa cum se observă din cele prezentate, pentru început răspunderea ministerială îmbracă forma răspunderii penale şi este personală. Dar această formă se transformă cu timpul astfel încât, la sfârşitul secolului al XVII-lea miniştrii devin responsabili din punct de vedere politic, în mod solidar.



Astfel, în Anglia, la 1641 a avut loc un conflict între Carol I şi Parlamentul lung; acesta din urmă a propus suveranului, ca mijloc de împăcare, să-şi aleagă consilierii dintre persoanele care se bucurau de încrederea parlamentului, cerându-se, totodată, introducerea responsabilităţii politice. Carol I nu a primit această propunere şi conflictul s-a încheiat cu revoluţie şi cu executarea regelui.



Au mai urmat şi alte încercări eşuate, prin care s-a dorit introducerea responsabilităţii ministeriale, pentru ca abia la 1711 să se discute pentru prima dată în Camera Lorzilor principiul constituţional: "că suveranul nu putea să fie ţinut personal responsabil de actele guvernului şi că, după legea fundamentală a regatului, miniştrii erau responsabili; în fine, nici o prerogativă a Coroanei nu putea să scape de controlul parlamentului". De atunci, s-a proclamat în mai multe rânduri responsabilitatea ministerială, ca una din regulile fundamentale ale Constituţiei.

 

 



În 1742, Robert Walpole se retrage din minister, ca urmare a unui vot ostil dat de Camera Comunelor. Acest fapt este semnificativ, deoarece pentru prima dată se retrăgea un ministru, nu ca urmare a unei

dorinţe exprimate de suveran, ci ca urmare a unei manifestări ostile a majorităţii. Dar, fiindcă responsabilitatea colectivă nu era încă cunoscută, ceilalţi miniştri au rămas în cabinet.



Sub Georges al III-lea, guvernul parlamentar era supus dorinţelor suveranului; această stare a durat mai mulţi ani, până când, în 1782 - pentru prima dată în istoria Angliei - întreg cabinetul prezidat de lordul North s-a retras de la guvernare, deoarece nu se mai bucura de susţinerea Camerei Comunelor. Din acest moment a luat naştere responsabilitatea colectivă a miniştrilor, devenind regulă că guvernul trebuie să fie compus din politicieni aparţinând aceluiaşi partid şi că guvernul trebuie să se retragă în întregime - responsabilitate solidară -, dacă nu se mai bucură de încrederea majorităţii.



În ceea ce priveşte sancţiunea responsabilităţii politice, este caracteristic pentru Anglia faptul că, în urma unei dizolvări parlamentare, oricare ar fi rezultatul alegerilor, tradiţia parlamentară cere că în noua Cameră reprezentanţii naţiunii trebuie să acorde miniştrilor o încredere constituţională (fair trial), adică întâi să-i vadă cum lucrează şi apoi să le retragă încrederea, dacă consideră necesar.



Am făcut până în prezent referiri la responsabilitatea politică solidară a miniştrilor. Ce se întâmplă, însă, când parlamentul dezaprobă politica unui singur ministru din cabinet şi se propune de către parlament un vot de blam ?



În aceste cazuri, parlamentul trebuie să ia în considerare dacă actele condamnabile săvârşite de un ministru se referă la politica generală a guvernului; dacă aşa stau lucrurile, responsabilitatea trebuie să cadă asupra tuturor miniştrilor. Dacă actele comise sunt atribuite unui singur ministru, negreşit că responsabilitatea este individuală (spre exemplu, atunci când actele sunt pur administrative şi se referă la departamentul unuia dintre miniştri).



Din Anglia principiul răspunderii ministeriale a fost adoptat şi de alte state, îndeosebi după Revoluţia Franceză, regăsindu-se sub diferite forme în textele constituţionale.



Astfel, în Franţa, principiul responsabilităţii penale s-a înscris pentru prima oară în Constituţia din 1791, pentru ca apoi să fie reluat şi dezvoltat în Legea fundamentală din 1875, care instituie Senatul ca Înaltă Curte de Justiţie pentru a judeca crimele comise de miniştri în exerciţiul 

 

 

funcţiunii lor. Potrivit Constituţiei din 1875 miniştrii trebuiau să fie puşi sub acuzare numai de Camera Deputaţilor. O singură excepţie se admitea, când 

miniştrii puteau fi puşi sub acuzare de Preşedintele Republicii, prin decret dat în Consiliul de Miniştri. Pentru a putea fi dat un astfel de decret Constituţia prevedea ca acuzarea să poarte asupra unei crime împotriva siguranţei statului.



Odată acest principiu formulat, legile constituţionale au făcut unele derogări. Înalta Curte judeca numai crimele comise în exerciţiul funcţiunii lor de miniştri. Toate celelalte infracţiuni săvârşite de miniştri, în afară de exerciţiul funcţiunii lor, erau deferite în judecată tribunalelor ordinare. În acest caz, tribunalelor li s-a impus o restricţie, aceea privitoare la situaţia miniştrilor care erau şi parlamentari, deoarece acestora li se aplicau regulile privitoare la inviolabilitatea parlamentară.



În cazul primei reguli trebuie să distingem două ipoteze: 



a) dacă crima a fost comisă de ministru în exerciţiul funcţiei sale şi Camera Deputaţilor nu cerea punerea sub acuzare, atunci se aplica dreptul comun; ministrul era judecat potrivit procedurii ordinare şi în faţa instanţelor ordinare; 



b) dimpotrivă, dacă se sesiza Camera şi cerea începerea urmăririi penale, atunci competenţa tribunalelor ordinare înceta şi numai Senatul, instituit ca Înaltă Curte de Justiţie, era în drept să judece pe miniştri, după procedura special instituită.



Din examinarea textelor constituţionale rezultă că Senatul, instituit ca Înaltă Curte de Justiţie, avea, în cazurile acestea, o competenţă facultativă; competenţa lui se năştea numai în cazul când era sesizat de Camera Deputaţilor sau prin decretul preşedintelui. Mai mult chiar, Senatul nu mai era competent să judece, din moment ce anterior sesizării sale crima era deferită judecăţii instanţelor ordinare.


 
Dreptul de a trimite în judecată un ministru pentru o crimă comisă în exerciţiul funcţiei sale aparţinea numai Camerei Deputaţilor, ea fiind singura în drept să aprecieze, în raport cu împrejurările politice şi situaţia excepţională în care s-a comis delictul, dacă acesta era de competenţa instanţelor ordinare sau a Înaltei Curţi, având în vedere că această jurisdicţie de excepţie se instituia pentru delictele politice.




După ce Camera Deputaţilor hotăra punerea sub acuzare, cerea ca judecata să se facă de îndată, fără instrucţie prealabilă. Procurorul general, instituit pe lângă Curtea de Justiţie, de către Curtea de Casaţie întrunită în adunare generală, dintre magistraţii inamovibili ai Curţii, întocmea rechizitoriul şi îl susţinea în faţa Senatului. Curtea de Justiţie putea, la cererea procurorului general, a acuzaţilor sau la propunerea unuia 

 

 

sau mai multor senatori, în cazul când constata că instrucţia nu era completă, să ordone un supliment de cercetări. Cercetările se făceau de o comisie formată din nouă senatori, aleşi în fiecare an, la începutul sesiunii, prin scrutin de listă. Această comisie era învestită cu puteri judiciare, pentru a asculta martori sub prestare de jurământ şi a-i constrânge, la nevoie, prin pedepse prevăzute de legile în vigoare, să depună mărturie în faţa ei. 

Comisia putea proceda direct sau prin comisii rogatorii la interogatorii şi confruntări pentru a aduna toate probele. Preşedintele comisiei putea da orice mandat judecătoresc. Comisia putea hotărî asupra cererilor de punere în libertate provizorie, după ascultarea concluziilor procurorului general şi a Comisariatului desemnat de Camera Deputaţilor cu susţinerea acuzării alături de procurorul general.



După întocmirea suplimentului de instrucţie, procurorul general dădea un nou rechizitoriu, care se comunica inculpaţilor prin intermediul grefei, unde dosarul rămânea cel puţin cinci zile. După acest termen, comisia făcea un raport asupra suplimentului de cercetări pe care îl supunea Curţii de Justiţie. Pe baza tuturor datelor adunate, Curtea de Justiţie (Senatul) hotăra, hotărârile sale fiind definitive.



Responsabilitatea politică a fost introdusă în Franţa prin Charta de la 1814. Miniştrii au început să devină responsabili în faţa Camerelor sub monarhiile constituţionale din 1814 şi 1830, pentru ca apoi, încetul cu încetul, practica să introducă şi să stabilească şi principiul responsabilităţii colective.




Conform Constituţiei din 1848, responsabilitatea prezintă un caracter dublu: atât preşedintele cât şi miniştrii sunt responsabili, fiecare în parte, în ceea ce priveşte actele guvernului, astfel încât responsabilităţii colective i se substituie responsabilitatea individuală.



Constituţia de la 1852 transforma miniştrii din consilieri responsabili ai Coroanei doar în funcţionari superiori ai guvernului, şeful statului rămânând, din punct de vedere teoretic, singurul răspunzător pentru actele executivului.

 

 

2. Evoluţia reglementării răspunderii

ministeriale în România

 

 



Principiul responsabilităţii ministeriale în România a fost consacrat, pentru prima dată, prin Regulamentul Organic al Munteniei şi al Moldovei. Astfel, Regulamentul Organic al Munteniei, precizează 

 

 

în art. 150: "Fieştecare din aceşti trei miniştri îşi are departamentul său despărţit în secţiuni, iar secretarul fiecărei secţiuni va iscăli în toate hârtiile şi poruncile şi va fi răspunzător împreună cu ministrul pentru toate treburile curgătoare ce vor privi acea secţiune".



Textul contura principial răspunderea ministerială într-o formă incompletă şi lipsită de precizie, dar care ulterior a fost preluată

şi consacrată în cele mai importante documente politice ce conţineau şi idei de ordin constituţional, câştigându-şi "dreptul de cetate" prin Constituţia din 1866. Spre exemplu, ideea responsabilităţii ministeriale a fost o idee centrală în documentele politice ale Revoluţiei de la 1848, subînţelegându-se în primul rând ideea de răspundere penală. M. Kogălniceanu, în "Dorinţele Partidei Naţionale din Moldova", a susţinut că responsabilitatea miniştrilor, ca şi a tuturor funcţionarilor, reprezintă o "instituţie mântuitoare pentru ţară".



Ideea responsabilităţii ministeriale este prezentă şi în Proclamaţia de la Islaz, care cuprinde şi punctul: "Responsabilitatea miniştrilor şi a tuturor funcţionarilor în funcţia ce ocupă".



Concretizarea legislativă a acestor idei se realizează prin Convenţia de la Paris din 1858, care adoptă principiul răspunderii ministeriale în întregime, făcând răspunzători pe miniştri pentru violarea legilor şi risipa banului public. Ei erau supuşi judecăţii Curţii de Casaţie, la cererea Domnului sau a Adunării.



Ajungem astfel la Constituţia din 1866, care, preluând formula belgiană, organizează cu mai multă precizie şi mai amănunţit răspunderea ministerială, dar lasă pe seama unei legi speciale ce urma să fie adoptată stabilirea faptelor pentru care miniştrii sunt răspunzători precum şi a sancţiunilor aplicate acestora.



Cât priveşte responsabilitatea politică, legea fundamentală consacră inviolabilitatea persoanei regelui şi obligaţia miniştrilor de a contrasemna actele. Art. 92 alin. 2 precizează: "Nici un act al Regelui nu poate avea tărie dacă nu va fi contrasemnat de un ministru, care prin aceasta chiar devine răspunzător de acel act." Acest text este completat de art. 100: "În nici un caz ordinul verbal sau în scris al Regelui nu poate apăra pe un ministru de răspundere".



Observăm că, prin Constituţia din 1866, miniştrii poartă o responsabilitate politică pentru toate actele lor personale şi toate actele săvârşite de ei în calitate de miniştri, precum şi pentru actele monarhului. În ceea ce priveşte ultima categorie de acte - (actele monarhului) - miniştrii sunt răspunzători atât pentru decretele şi chiar actele care în aparenţă presupun o putere discreţionară şi personală, precum actele de graţiere sau amnistie, 

 

 

sau de numire a noilor miniştri, cât şi pentru actele care nu implică contrasemnarea, dar care pot avea o mare importanţă politică: discursuri, scrisori, etc. Mai mult, sunt responsabili de omisiunile de care ei, în mod legitim, pot fi învinuiţi, fie direct, fie indirect.




Cu alte cuvinte, miniştrii sunt răspunzători politic pentru toate actele de guvernământ.



Mergând mai departe, la răspunderea penală, Constituţia din 1866 dă dreptul fiecărei Camere de a acuza pe miniştri şi a-i trimite în faţa Înaltei Curţi de Casaţie şi Justiţie care singură, în secţiuni unite, era competentă să-i judece, fiind exceptate, după modelul belgian, crimele şi delictele comise de miniştri în afara exerciţiului funcţiei. Punerea sub acuzare se putea face de către fiecare Cameră, numai cu o majoritate calificată de 2/3 dintre membrii prezenţi.



Din momentul în care intervenea hotărârea de condamnare, pronunţată de Curtea de Casaţie, şeful statului nu mai avea dreptul de graţiere decât după cererea formulată de autoritatea care pusese în acuzare ministrul.



Constituţia din 1866, consacrând aceste câteva principii şi reguli procedurale, stabileşte şi necesitatea adoptării unei legi speciale la "cea dintâi sesiune". Astfel, se vorbea despre o lege prin care să se determine: a) cazurile de responsabilitate b) pedepsele aplicabile şi

c) modul de urmărire "în contra lor", atât cu privire la acuzaţia admisă de Parlament cât şi cu privire la urmărirea din partea celor lezaţi.



Această lege, însă, datorită împrejurărilor prin care a trecut ţara, nu s-a putut realiza decât în anul 1879, şi ea se referă în mod special la răspunderea penală. Legea asupra responsabilităţii ministeriale din 2 mai 1879 determină cazurile de răspundere şi pedepsele aplicabile miniştrilor. Ea a împărţit faptele penale pentru care miniştrii puteau fi traşi la răspundere, după gravitate, în două categorii: crime şi delicte.



Prin această lege toate delictele şi crimele prevăzute de Codul penal rămân în vigoare şi se aplică şi miniştrilor.



În plus, au fost create noi delicte, pentru fapte speciale, care atrag pedeapsa dacă sunt comise de un ministru. Este o derogare de la dreptul comun în această materie, care ar putea fi vexatorie pentru cei ce ocupă funcţia de ministru, dar care se justifică prin faptul că răspunderea creşte în raport cu importanţa poziţiei celui ce săvârşeşte un delict. Chiar elementele componente ale delictului sunt modificate. Astfel, în penal se cere existenţa intenţiei. În materie politică, o simplă greşeală poate avea consecinţele unei crime.

 

 



Conform legii din 1879 erau crime următoarele fapte: 

· semnarea sau contrasemnarea de către ministru a unei măsuri sau a unui act care viola un text al Constituţiei; 

· împiedicarea sau numai simpla încercare de a împiedica, fie prin violenţă, fie prin fraudă, liberul exerciţiu al dreptului de vot. 



Aceste crime erau pedepsite cu închisoarea prevăzută de Codul penal pentru acest tip de infracţiuni şi cu interdicţia de a ocupa funcţii publice de la 3 ani până la maximum toată viaţa.



Erau considerate delicte: 

· semnarea sau contrasemnarea unei măsuri sau a unui act care viola un text expres de lege; 

· amăgirea cu rea credinţă şi în prejudiciul intereselor statului, a Parlamentului, cu privire la situaţia afacerilor statului.



 Delictele se pedepseau cu interdicţia de a ocupa funcţii publice de la 3 ani până la maximum toată viaţa. 



Răspunderea unui ministru începe de la depunerea jurământului şi se întinde până în ziua demisiei sau încetării de fapt a funcţiei sale. Solidaritatea miniştrilor, atât în faţa pedepsei cât şi a despăgubirii, are loc numai în două cazuri:



a) pentru faptele săvârşite în comun;



b) pentru faptele cărora le-a dat o susţinere intenţionată.



O problemă importantă care se pune cu această ocazie este aceea de a şti care este legătura, din punct de vedere al răspunderii, între ministru şi funcţionarul inferior. După textul art. 7 al legii, funcţionarul inferior era considerat complice cu ministrul şi deci judecat după aceeaşi procedură şi la fel cu acesta, numai în următoarele două cazuri:



a) când ordinul este relativ la un obiect ce nu este de resortul ministrului care l-a dat;



b) când ilegalitatea ordinului este evidentă.



În practică, răspunderea funcţionarului inferior era, de fapt, iluzorie. Adeseori aceştia, la adăpostul ministrului, comiteau mari ilegalităţi, rămânând nepedepsiţi. Această situaţie a fost remediată prin Constituţia din 1923, care prevede: "Actul ilegal al ministrului nu descarcă de răspundere solidară pe funcţionarul care a contrasemnat, decât în cazul în care a atras atenţia ministrului, în scris".



Procedura judecării miniştrilor rezultată din Legea asupra responsabilităţii ministeriale a fost minuţios reglementată.

 

 



Miniştrii se pot face vinovaţi de: a) acte comise în exerciţiul funcţiei lor; şi b) acte comise în afara exerciţiului funcţiei lor. În funcţie de aceste două situaţii s-a făcut următoarea distincţie: 

· Când un ministru comite un fapt în afara exerciţiului funcţiei sale este trimis în judecata instanţelor ordinare. Se cere însă autorizarea Adunării legiuitoare din care face parte ministrul, iar în cazul când nu este deputat sau senator,cererea de autorizare se adresează, după dorinţă, uneia din cele două Adunări legislative. Autorizarea este dată cu o majoritate de 2/3. 

· Când se comite o faptă ilicită în calitate de ministru, pentru a fi pus sub urmărire, se cere autorizarea unui din corpurile legislative. Această autorizare se dă cu majoritate de 2/3 din numărul membrilor Adunării.



În cazul când urmărirea se porneşte de unul din corpurile legiuitoare trebuie făcută în scris de 20 deputaţi sau 10 senatori. Propunerea trebuie să precizeze faptele pentru care se cere darea în judecată. Propunerea se pune pe ordinea de zi, după trecerea a 5 zile de la prezentare. În caz de flagrant delict, propunerea se ia imediat în discuţie.



Dacă propunerea este admisă (este necesară o majoritate absolută), se numeşte o comisie de informaţii. Această comisie, formată din 7 membri ai Camerei, aleşi prin vot secret, dintre aceia care nu au subscris la propunerea de dare în judecată, trebuie să facă cercetările necesare constatării temeiniciei sau netemeiniciei celor afirmate. Ministrul are dreptul să fie ascultat de comisie. Cei care au formulat acuzaţia nu pot fi ascultaţi ca informatori. Raportul comisiei trebuie depus în 10 zile. Camera poate acorda o prelungire în urma cererii comisiei. Raportul depus se comunică şi ministrului pus sub acuzare şi se ia în discuţie în 5 zile de la depunere. După aprobarea trimiterii în judecată, cu 2/3 din totalul membrilor Camerei, ancheta se face de către o comisie de instrucţiune, formată din 7 membri ai Camerei, care se bucură de toate puterile pe care Codul de procedură penală îl acordă judecătorului şi preşedintelui Curţii cu juri, afară de dreptul de a hotărî arestarea preventivă. 



Dacă concluziile comisiei de instrucţiune conduc la acuzarea ministrului, acuzarea se menţine deplin drept, fără a mai fi nevoie de dezbateri şi de un nou vot al Camerei. Dacă însă concluziile sunt în favoarea celui în cauză, au loc din nou dezbateri, prin ridicarea unui amendament în favoarea lui, care trebuie votat tot cu 2/3 pentru a fi admis.

 

 



Odată mandatul comitetului de instrucţie încheiat, Camera legiuitoare alege comitetul de acuzare, care este însărcinat cu înaintarea şi susţinerea acuzării înaintea Curţii de Casaţie.



Din momentul aprobării trimiterii în judecată, ministrul este suspendat de drept din orice funcţie publică şi din mandatul de deputat sau de senator. În această materie nu se admite arestul preventiv.



Acestea sunt principalele dispoziţii ale Legii din 1879 asupra răspunderii penale a miniştrilor. 



Această lege a reglementat însă, alături de răspunderea politică şi penală, şi răspunderea civilă a miniştrilor.



Prin articolul 4 se prevede cazul când un ministru poate fi chemat în garanţie de stat pentru paguba pe care acesta o suferă din culpa sa. Guvernul sau orice parte lezată se poate constitui parte civilă la Curtea de Casaţie în timpul procesului, indiferent dacă acest proces a pornit din iniţiativa Domnului sau a Corpurilor legiuitoare. Însă, dacă s-a pronunţat o hotărâre judecătorească, acţiunea civilă nu mai poate fi purtată de cel lezat decât înaintea tribunalelor ordinare. 



Tot înaintea tribunalelor ordinare şi judecându-se după dreptul comun, va fi judecat ministrul care, cu rea credinţă, a cauzat o daună statului sau l-a expus la daune din partea particularilor. El este responsabil civil către stat şi trimiterea în judecată se face după obţinerea unei prealabile autorizări a Corpurilor legiuitoare.



Contravenţiile comise de miniştri se judecă de tribunalele ordinare, după dreptul comun, fără a fi nevoie de o aprobare a uneia din Adunările legiuitoare.



Dispoziţiile Legii răspunderii ministeriale din 1879 au fost modificate prin reglementările Constituţiei din 1923, şi în special procedura judecării miniştrilor. Constituţia din 1923 abrogă implicit textele cu privire la încredinţarea cercetării penale unei comisii a Parlamentului şi prevede crearea unei comisii a Înaltei Curţi de Casaţie şi Justiţie care să preia această sarcină. Această comisie are puterea de a califica faptele şi de a decide sau nu urmărirea. În afară de aceasta, acuzarea în faţa Înaltei Curţi va fi susţinută în toate cazurile de către Ministerul Public.



Constituantul de la 1923 nu mai prevede pentru infracţiunile comise de miniştri alte pedepse decât cele prevăzute în Codul penal, ci lasă să li se aplice dispoziţiile generale ale Codului.



De asemenea, se ridică interdicţia înscrisă în art. 103 din Constituţia din 1866, prin care şeful statului nu putea micşora sau ierta pedeapsa hotărâtă de Înalta Curte pentru un ministru decât la cererea Adunării care l-a pus sub acuzare.

 



Datorită acestor reglementări aduse de Constituţia din 1923, legea răspunderii ministeriale din 1879 căzuse în desuetudine, situaţie ce impunea în mod obligatoriu modificarea ei.



Constituţia din 1938, formal, menţine obligaţia contrasemnării de către miniştri a "actelor de stat ale Regelui", precizând că "persoana Regelui este inviolabilă", dar "miniştrii lui sunt răspunzători", însă nu se mai poate vorbi despre instituţia responsabilităţii ministeriale, ca instituţie cardinală a unui sistem democratic. Această Constituţie este prima care lansează noţiunea de "răspunderea politică" a miniştrilor, astfel, art. 65 precizează că miniştrii au răspundere politică numai faţă de Rege, deci încetau să mai răspundă politic faţă de Parlament.



Aşadar, în viaţa parlamentară, inaugurată de Constituţia din 1938, nu se mai putea vorbi despre moţiuni sau voturi de neîncredere

sau despre retrageri ale încrederii într-un ministru.



Răspunderea penală rămâne neschimbată, aşa cum era reglementată prin Constituţia de la 1923. 



În toată această perioadă a continuat să se aplice Legea răspunderii ministeriale din 1879, cu unele modificări: nu mai există Parlament care să ia iniţiativa trimiterii în judecată a ministrului; Regele nu mai putea acuza.



La 27 septembrie 1940 a fost emis Decretul-lege nr. 3262 care a suspendat aplicarea Legii răspunderii ministeriale, pentru ca prin Decretul 417/1949 publicat în Buletinul Oficial nr. 71/16 nov. 1949, această lege să fie abrogată.



Tot în septembrie 1940 au fost promulgate mai multe decrete-legi prin care era modificată legislaţia răspunderii miniştrilor şi înalţilor demnitari şi era instituită asupra acestora un control sub o întreită formă:



a) un control personal, exercitat asupra averii foştilor demnitari ai statului din ultimii zece ani(1930-1940). Toţi foştii demnitari şi înalţii funcţionari erau obligaţi să facă o declaraţie cu privire la averea deţinută atât în momentul intrării în funcţie cât şi în momentul ieşirii din funcţie. Declaraţiile erau examinate de o comisie formată din 5 magistraţi de la Înalta Curte de Casaţie. Dacă în urma examinării, comisia considera că declaraţia nu corespunde adevărului, sau averea este nejustificată, demnitarul era trimis în faţa comisiei de judecată formată de primul-preşedinte şi de preşedinţii Curţii de Casaţie. Averea nejustificată trecea în patrimoniul statului;

b) un control al gestiunii anumitor instituţii. Au fost instituite diferite 

 

 

comisii de înalţi magistraţi, profesori universitari şi înalţi funcţionari de specialitate, pentru a controla aceste gestiuni;



c) un control personal în vederea stabilirii răspunderii penale a foştilor demnitari şi complicilor vinovaţi de fapte penale. Cei vinovaţi erau cercetaţi de o comisie formată din 3 magistraţi de la Curtea de Casaţie. Dacă comisia găsea învinuirile întemeiate, trimitea pe cei vinovaţi în judecată în faţa Curţii de Casaţie.



În perioada 1948-1949, instituţia răspunderii ministeriale nu cunoaşte o reglementare specială.



Tradiţia reglementărilor responsabilităţii penale a miniştrilor se reia prin Constituţia din 1991.

 

 

3. Precizări conceptuale 

 

 



Conceptul de responsabilitate ministerială a cunoscut diferite abordări, în funcţie şi de reflectarea acestuia în textele legale, în anumite momente istorice. În general, se disting patru categorii de responsabilitate: morală, politică, penală şi civilă.



Responsabilitatea penală şi cea civilă apar în dreptul modern englez sub forma unei reguli de drept comun. Responsabilitatea politică a miniştrilor a făcut în Anglia, sub regimul de cabinet, inutilă acea răspundere prin "impeachment", care era o acuzare îndreptată de către Camera Comunelor contra unui ministru, înaintea Camerei Lorzilor. 



Dar, în statele unde puterea Parlamentului este mai mică, ca în statele germane, sau unde guvernul, conform principiului separaţiei puterilor în stat, nu poate da socoteală în faţa Parlamentului, există convingerea că darea în judecată a ministrului este una dintre garanţiile cele mai puternice ale respectării Constituţiei, şi nu responsabilitatea lor politică. 



A. V. Dicey arată că prin responsabilitate ministerială se înţeleg două lucruri diferite.

· în mod obişnuit se desemnează prin aceasta responsabilitatea miniştrilor în faţa Parlamentului; 

· în sens strict, responsabilitatea ministerială este responsabilitatea legală, pe care şi-o asumă ministrul pentru orice act al său sau contrasemnat de el; în aceeaşi măsură răspund şi funcţionarii subordonaţi ministrului. 


 



J. J. Thonissen consideră că, pentru ca responsabilitatea ministerială să ia naştere, nu este obligatoriu ca ministrul să fi lucrat singur. Există numeroase situaţii când responsabilitatea unui ministru este angajată datorită actelor funcţionarilor săi. De exemplu, când aceştia au lucrat fără acordul ministrului. De asemenea, este angajată răspunderea ministrului când acesta, având cunoştinţă de conduita ilegală a funcţionarilor săi, nu a luat măsurile necesare. Este suficient ca, printr-o neglijenţă gravă, printr-o

greşeală de supraveghere sau prin nerespectarea legilor să fi dat subordonaţilor săi posibilitatea de a cauza un grav prejudiciu statului sau cetăţenilor. 



De asemenea, Anson consideră că, al doilea principiu al guvernământului parlamentar este ideea responsabilităţii colective a miniştrilor. Miniştrii ar trebui să răspundă toţi, pentru că reprezintă interesele comune şi opiniile unui partid. Ei sunt, în mod colectiv, votaţi de către Parlament. "Atacul îndreptat împotriva unuia dintre ei ar fi în general considerat ca un atac contra politicii pe care toţi o reprezintă". 



A. Carpentier şi G. Frerejouant du Saint consideră că este dificil să distingi dacă, în cazul responsabilităţii politice, aceasta trebuie să fie solidară sau individuală. O asemenea dificultate este în general rezolvată printr-o declaraţie de solidarizare, în numele guvernului, cu ministrul interpelat. De altfel, tendinţa parlamentară este aceea de a-i considera solidari, în principiu. 



Miniştrii sunt responsabili politic pentru toate actele lor personale, pentru măsurile pe care le-au adoptat în calitatea lor de miniştri şi pentru toate actele Preşedintelui sau ale Regelui. 



Responsabilitatea ministerială nu înlătură răspunderea individuală a funcţionarilor subordonaţi ministrului.





C. Dissescu aprecia că o lege asupra responsabilităţii ministeriale este foarte greu de făcut şi foarte greu de aplicat, întrucât nu este uşor să prevezi fiecare act pe care îl poate comite un ministru în exercitarea funcţiei sale şi să stabileşti o pedeapsă corespunzătoare. 



S-a pus şi problema dacă este obligatoriu ca încălcarea legii să fie făcută cu rea-credinţă sau este suficientă neglijenţa sau incapacitatea ministrului. S-a considerat că ministrul trebuie să ştie că nu este permis să fie nici incapabil, nici neprevăzător.

 

 



În privinţa lipsei răspunderii regale şi prezidenţiale, se consideră că aceasta este ireconciliabilă cu doctrinele democratice care promovează ideea asumării de către fiecare a consecinţelor propriilor fapte. 



Cu toate acestea, este evident că Preşedintele sau Regele, pe de o parte, iar miniştrii, pe de altă parte, nu pot fi responsabili în acelaşi timp. Pentru ca Preşedintele sau Regele să fie responsabil trebuie ca el însuşi să îndeplinească actele pentru care e chemat să răspundă. 



S-a considerat, pe bună dreptate, că responsabilitatea şefului statului nu poate fi pusă în joc atât de uşor ca cea a ministrului. S-a spus că responsabilitatea personală a unui rege nu poate fi pusă în joc decât printr-o revoluţie. Altfel, instituţiile nu vor avea nici un punct fix, forma de guvernământ ar fi tot timpul pusă în discuţie, iar soluţionarea problemelor de guvernare aproape inexistentă. 



Dreptul englez a dat trei mari principii constituţionale asupra lipsei răspunderii regale:



1. "Regele nu moare niciodată" - "The King never dies", adică el este singura instituţie în stat care e permanentă, iar puterile Regelui trec peste viaţa lui şi dăinuiesc fără întrerupere în moştenitorii săi (Dimitrie A. Sturdza).



2. "Regele nu poate face rău"- "The King can do wrong", adică lipsa răspunderii monarhului, titularul puterii executive. 



3. "Regele nu poate niciodată lucra singur" - "The King cannot act alone", referindu-se la principiul fundamental că Regele nu poate îndeplini personal nici un act de guvernământ şi că toate actele prin care se exercită prerogativele regale sunt prezumate a fi făcute prin mijlocirea unui ministru responsabil înaintea parlamentului.



În istoria constituţional-politică a ţării noastre, încă de la Regulamentele Organice şi Constituţia din 1866 până la cea din 1938 (perioada dictaturii Regelui Carol al II-lea), când fluctuaţiile de guvernare erau atât de complexe, cu partide politice care se formau, activau şi dispăreau, chestiunea responsabilităţii politice nu avea o deosebită însemnătate, ea nefiind reglementată expres de legi sau texte constituţionale. 



Astfel, un ministru putea să facă un act care să nu fie neapărat împotriva Constituţiei sau a legilor ţării şi care putea fi un act legal, însă unul nepolitic, îndreptat fie împotriva guvernului, fie împotriva programului care fusese adoptat de Parlament.



În situaţia în care parlamentul îşi exprima neîncrederea într-unul din miniştrii guvernului, urma retragerea acestuia din Guvern. 

 

 

 



În doctrină s-a pus întrebarea dacă votul de neîncredere al Parlamentului, urmat de demiterea ministrului, în cazul în care el comitea o greşeală politică, de pe urma căreia păgubea nu atât partidul său politic (pentru că nu acesta interesa), ci ţara în întregime, putea fi considerată o adevărată sancţiune. S-a afirmat că a rămâne perpetuu ministru nu era un drept al nimănui, iar demisia dintr-un minister nu reprezenta o decădere.



Sistemul responsabilităţii ministeriale instituit, aşa cum am văzut, întâi de către englezi, s-a generalizat apoi, devenind unul dintre principiile democratice în majoritatea statelor. El constituie fundamentul 

sistemelor de guvernământ democratice, sub toate cele trei aspecte ale sale - responsabilitatea politică, penală şi civilă. 

 

 

4. Tipuri de răspundere

 

 



Conceptul de responsabilitate ministerială cuprinde mai multe feluri de răspundere: răspunderea politică, răspunderea penală şi răspunderea civilă.



În literatura de specialitate s-a discutat mult asupra ideii de răspundere politică.

 



Unii autori susţin că aceasta nu reprezintă o formă de răspundere: "Noi nu avem, propriu-zis, o responsabilitate ministerială; ceea ce noi numim « responsabilitate politică» presupune o sancţiune cu totul neîndestulătoare: obligaţia de a demisiona nu este o sancţiune, căci este de la sine înţeles că funcţia de ministru nu este o carieră, este posibil ca cineva să ocupe această funcţie o perioadă foarte scurtă de timp şi apoi să fie obligat a demisiona, fără să fi comis o greşeală, fie prin solidarizare, fie că pur şi simplu nu-i mai place. Chiar dacă a comis greşeli grave, chiar

dacă a compromis în mod scandalos onoarea statului sau s-a purtat fără greşeală, ministrul este obligat, în regimul democratic, să cedeze locul altora".



Cu toate aceste rezerve, în literatura din perioada interbelică, 

s-a impus teza după care responsabilitatea ministerială cuprinde o formă politică şi o formă juridică, aceasta din urmă fiind de două categorii: 

a) responsabilitatea penală şi b) responsabilitatea civilă.

 



Distincţia între responsabilitatea politică şi responsabilitatea juridică pleacă de la faptul că prima intervine ca urmare a jocurilor politice, fără ca activitatea unui ministru să vină în conflict cu vreun text pozitiv de lege, pe când responsabilitatea juridică intervine fie atunci când se comit fapte penale, fie când s-au produs pagube, fără să fie vorba de fapte penale.



Executivul a fost dintotdeauna "elementul schimbător" (în opinia lui L. Duguit) al statului şi, în consecinţă, el este singurul în măsură să-şi asume responsabilitatea fără a periclita siguranţa statului (cum s-ar întâmpla în cazul răspunderii şefului statului).



În general, Constituţia conferă şefului statului dreptul de a revoca miniştrii, însă regimul parlamentar anihilează acest privilegiu, dându-se

parlamentului control în ceea ce priveşte afacerile publice. Instrumentele juridice prin care se concretizează responsabilitatea politică şi cu care operează parlamentul sunt votul de blam sau retragerea încrederii, pe de o parte, şi refuzul de a vota un proiect de lege, pe de altă parte. Însă, trebuie menţionat că nu orice refuz de a vota un proiect de lege evocă ideea de tragere la răspundere politică a ministrului iniţiator de către Parlament, ci numai acele voturi date după ce în prealabil ministrului i s-a atras expres atenţia că Parlamentul "va face din votarea legii o chestiune de încredere". În perioada interbelică, consecinţa exprimării neîncrederii parlamentare, fie printr-o acţiune expresă, fie printr-o acţiune implicită, prin refuzul de a vota avertizat, era demisia ministrului în cauză.



M. Blü ntschili are o opinie originală în ceea ce priveşte răspunderea politică a miniştrilor, extinzând puţin sfera ei. El arată că miniştrii sunt responsabili şi de "administraţiunea neabilă", care poate aduce dezastre, un ministru trebuind să răspundă şi de "inteligenţa gestiunii sale ca şi un administrator al lucrului altuia". Datorită principiului responsabilităţii politice este înlăturat de la putere ministrul incapabil, "chiar dacă a fost cinstit şi nu a violat legea".



Fiecare Cameră poate să-şi exprime părerea asupra fiecăruia dintre actele ministeriale şi nici un guvern nu va putea rămâne la putere dacă 

nu păstrează încrederea parlamentului, căci responsabilitatea politică a miniştrilor este arma parlamentară cea mai uzitată în statul modern.



Votul ostil al unei Camere obligă guvernul să-şi asigure responsabilitatea politică a actelor sale în exercitarea conducerii, putând chiar să renunţe la putere în favoarea unui alt guvern.



Responsabilitatea politică, la rândul ei, comportă două forme: solidară sau colectivă şi individuală.

 



Atunci când, printr-o interpelare, se atacă politica generală a cabinetului, este pusă în joc răspunderea colectivă a miniştrilor. Votul de încredere priveşte întreg cabinetul. Alteori se poate ca interpelarea să vizeze numai un singur ministru. Atunci votul de încredere îl priveşte numai pe acesta. Dacă primul ministru se solidarizează cu ministrul vizat, votul de încredere se referă la întreg cabinetul.



În concluzie, răspunderea politică a miniştrilor implică, în conformitate cu opinia unor autori, o culpă a celui ce răspunde, implicit încălcarea unor norme şi principii de drept, cele ale dreptului constituţional sau, după caz, ale dreptului administrativ.



Răspunderea politică a miniştrilor nu este suficientă; sunt cazuri

în care miniştrii, în sfera activităţilor, săvârşesc fapte care implică şi alt gen de răspundere. În asemenea împrejurări s-a socotit necesar ca miniştrii să cadă sub incidenţa răspunderii penale şi a răspunderii civile.



Răspunderea penală este o garanţie practică contra infracţiunilor comise de puterea executivă. Acest tip de răspundere intervine de câte ori un ministru a comis o infracţiune, cu ocazia exercitării funcţiilor sale.



În legătură cu răspunderea penală a miniştrilor s-a pus următoarea problemă: cine are dreptul de a chema la răspundere penală pe miniştri, cine are dreptul de a-i judeca şi pentru ce fapte pot fi aceştia judecaţi ?



Miniştrii, exercitând acţiunea de guvernare în interesul general, sunt obligaţi, prin chiar raţiunea însărcinării lor, să genereze o serie de nemulţumiri, de neplăceri personale şi să ridice proteste împotriva lor. De cele mai multe ori, ei fac acest lucru în exercitarea unei însărcinări exprese a parlamentului, ai cărui reprezentanţi sunt. Dacă chemarea la răspundere penală a miniştrilor apare ca o necesitate evidentă, tot astfel apare şi necesitatea de a sustrage pe miniştri de la judecata tribunalelor ordinare şi de la modul obişnuit de a pune în mişcare acţiunea penală împotriva lor. Totodată, este important de cunoscut care sunt faptele pentru care un ministru poate fi chemat la răspundere penală şi care este caracterizarea legală ce trebuie dată acestor fapte, căci sunt anumite fapte care nu se pot integra în textele Codului penal şi care totuşi pot să constituie fapte destul de grave pentru a da naştere unei acţiuni penale. Astfel, sunt o serie de fapte pe care numai miniştrii le pot comite, abuzând de funcţiile lor, şi asupra cărora legea ce reglementează răspunderea ministerială trebuie să se oprească, pentru a le caracteriza din punct de vedere penal şi pentru a stabili pedeapsa

 

ce urmează să li se aplice.



Această responsabilitate este individuală, adică nu se referă decât la un anumit ministru.



Afară de răspunderea ministerială politică şi penală se teoretizează şi o răspundere civilă pentru miniştri. Prin răspunderea civilă a miniştrilor se înţelege obligaţia acestora de a repara prejudiciul cauzat. Ministrul, printr-un act al său, poate să vatăme statul sau un particular, situaţie ce conduce la necesitatea aplicării unei sancţiuni. De regulă, s-a admis ideea unei răspunderi civile atunci când un ministru, independent de comiterea unei fapte penale, pricinuieşte o pagubă prin actele sale. Astfel, s-a făcut distincţia între răspunderea civilă care decurgea din săvârşirea unei infracţiuni, care ne apare, strict procedural, ca fiind acţiunea părţii civile în procesul penal, şi răspunderea ministrului sau a guvernului pentru pagubele cauzate prin anumite fapte sau acte, fără ca acţiunea respectivă să aibă caracter penal.





Este de menţionat şi faptul că răspunderea civilă a miniştrilor poate să aibă un caracter public sau privat. Pentru a preciza natura acestei

distincţii vom lua un exemplu.



Un ministru, într-un mod ilegal, aduce atingere proprietăţii unei persoane; calitatea sa de ministru nu are nici o legătură cu actul pe care l-a comis. În această situaţie, ministrul răspunde nu în calitate de ministru, ci ca orice particular în faţa instanţei de drept comun. Dacă însă, acesta a uzat de prerogativele sale de ministru pentru a săvârşi actul arbitrar, poate fi atrasă şi răspunderea ministerială civilă. Un alt aspect al responsabilităţii civile este răspunderea civilă a miniştrilor faţă de stat, răspundere ce apare în momentul în care printr-un act al ministrului se creează un prejudiciu pecuniar statului. Se admite că ministrul poate crea un prejudiciu statului, fie angajând cheltuieli pentru departamentul său, mai mari decât creditul ce i s-a acordat prin buget, fie obţinând de la parlament votul unui credit ca urmare a unor explicaţii incomplete sau eronate, sau în alte situaţii.



Conform Legii responsabilităţii ministeriale din 1879, în România miniştrii răspundeau civil atunci când produceau daune statului cu rea credinţă şi când expuneau statul la daune către particulari.



Pentru prima situaţie era nevoie a fi demonstrată reaua-credinţă, simpla eroare sau neglijenţă nefiind îndestulătoare; reaua-credinţă trebuia dovedită de stat, ea neputând fi prezumată. Ipoteza a doua presupunea, obligatoriu, preexistenţa unei acţiuni în daune îndreptate împotriva statului, precum şi aceea a unei "sentinţe condamnatorii definitive".



În prezent, se pune problema dacă răspunderea civilă a miniştrilor pentru daune cauzate statului nu trebuie să îmbrace regimul 

 

 

juridic al răspunderii patrimoniale a administraţiei şi administratorilor, totodată făcându-se corelaţia între responsabilitatea civilă a miniştrilor, formă a răspunderii ministeriale, şi regimul constituţional şi legal al contenciosului administrativ pentru daune materiale.



Având în vedere cele precizate, se consideră că este necesară o reglementare legală a responsabilităţii ministeriale din punct de vedere politic, penal şi civil, chiar dacă acesteia i s-ar putea aduce anumite critici fundamentate pe reaua ei aplicare.

 

 

 

5. Critici aduse principiului responsabilităţii 

ministeriale

 

 



Principiului responsabilităţii ministeriale i s-au adus totodată şi multe critici. Una dintre acestea e aceea că o lege a responsabilităţii ministeriale este o lege inutilă, întrucât nu se poate aplica cu rigoare, fiindcă în lipsa unor "legi bine chibzuite" şi a unor "legi suficiente", ministrul cu cele mai bune intenţii este uneori silit să treacă dincolo de limita legilor. În acest caz, el trebuie să fie pedepsit şi, dacă se doreşte aplicarea legii responsabilităţii ministeriale în litera ei, atunci trebuie dat în judecată fiecare ministru. 



Este însă un principiu recunoscut că legea de răspundere ministerială nu se aplică, chiar dacă se constată în fapt violarea ei, atunci când aceasta s-a făcut dintr-un interes naţional.



O altă critică adusă a fost aceea că miniştrii au fost aleşi de parlament, iar actele lor sunt consfinţite de parlamentari. Deci, de ce să fie chemaţi la răspundere, când răspunzători sunt reprezentanţii naţiunii, care l-au aprobat pe ministru ?



În 1879, P. Carp a dezvoltat teoria ineficacităţii legii de responsabilitate ministerială, arătând că: "deoarece reprezentanţii naţiunii sunt complici, prin susţinerea unui guvern care eventual este acuzat, numai atunci darea în judecată este legitimă şi justă, când se poartă atât asupra miniştrilor, cât şi asupra acelora care au aprobat şi făcut ca actul ministrului să devină executoriu". 



Încă o critică adusă principiului responsabilităţii ministeriale este aceea că aceasta poate deveni o armă în mâna miniştrilor, care pot oricând să se folosească de putere, întrebuinţând mijloace nepermise, corupând pe unii şi pe alţii, pentru interesele lor personale sau ale partidului 

 

căruia îi aparţin, iar la orice atac la adresa lor să declare că sunt răspunzători pentru actele lor. 



C. Dissescu arată, ca şi alţi autori, că prin responsabilitate ministerială se poate da naştere unor persecutări politice. S-a spus că justiţia politică nu seamănă cu justiţia de drept comun. Ştim cum funcţionează justiţia de drept comun. În politică însă, patima joacă un rol foarte mare, putându-se distinge anevoie între bine şi rău. Se dau ca exemplu acte ale miniştrilor care, la un anumit moment istoric, au fost judecate ca fiind incorecte, iar mai târziu, corecte.



Obiecţiunile aduse justiţiei politice, ca rea justiţie, pasionantă şi nedreaptă, care se bazează pe resentimente, pe dorinţa de a paraliza un

adversar politic şi de a se răzbuna, au dus la concluzia că este necesară o lege specială privind responsabilitatea ministerială care să fie expresia unor principii de dreptate, echitate şi imparţialitate, ce trebuie să domnească în asemenea materie.



Tot C. Dissescu spune că aceste critici care se aduc responsabilităţii ministeriale sunt fondate, întrucât se critică reaua ei aplicare, arătând că trebuie salvat principiul ca atare, bun în esenţa lui, şi să fie îndreptată aplicarea legii. 



Sancţiunea răspunderii politice consistă în pierderea puterii, precum şi într-o responsabilitate morală, istorică. 



Sancţiunea responsabilităţii penale trebuie să existe conform legilor penale, iar pentru responsabilitatea civilă trebuie să existe despăgubiri pecuniare, pedepse legale, căci nu este de ajuns o garanţie morală. 



În concluzie, reiese că responsabilitatea ministerială, ca principiu, este considerată legitimă, justă şi necesară. 



Este legitimă, deoarece este drept ca fiecare cetăţean care ocupă o funcţie a statului să fie responsabil pentru actele sale. Dreptul este guvernat de ideea că omul este liber. Principiul libertăţii omului ne conduce la principiul responsabilităţii fiecăruia pentru faptele sale. Este în acelaşi timp şi justă, deoarece nimeni nu este obligat să ocupa funcţia de ministru, fără voia sa. Din moment ce o persoană acceptă această funcţie, ea acceptă şi responsabilitatea care-i revine. Responsabilitatea miniştrilor este şi necesară, pentru că prin intermediul ei se poate garanta respectarea legii de către aceştia.

 

 

 

 

6. Responsabilitatea penală în dreptul comparat

 



România

 



România, fără a fi o excepţie între statele care văd ca necesară stabilirea, alături de responsabilitatea politică, şi a unei responsabilităţi penale în sarcina membrilor Guvernului, face din această formă de răspundere ministerială obiectul unei reglementări constituţionale.



Constituţia din 1991, continuând tradiţia, reţine numai dreptul celor trei autorităţi, Senatul, Camera Deputaţilor şi Şeful Statului, de a "cere urmărirea penală a membrilor Guvernului", textul integral având următoarea redactare: "Numai Camera Deputaţilor, Senatul şi Preşedintele României au dreptul să ceară urmărirea penală a membrilor Guvernului pentru fapte săvârşite în exerciţiul funcţiei lor. Dacă s-a cerut urmărirea penală, Preşedintele României poate dispune suspendarea acestora din funcţie. Trimiterea în judecată a unui membru al Guvernului atrage suspendarea lui din funcţie. Competenţa de judecată aparţine Curţii Supreme de Justiţie". (Art 108 alin. 2).



După cum se ştie, România nu dispune încă de o lege a responsabilităţii ministeriale şi, de aceea, considerăm că prezentarea modului de reglementare a răspunderii penale ministeriale în constituţiile şi legislaţia altor state ar fi utilă şi oportună în acest moment.



După cum se va vedea, indiferent de forma de guvernământ consacrată de Constituţie - republică sau monarhie - şi de soluţia legislativă găsită în legătură cu responsabilitatea ministerială penală, există anumite constante în ceea ce priveşte reglementarea acestei instituţii, prezente în cazul fiecărui stat:

· necesitatea punerii sub acuzare de către o autoritate publică, de regulă Parlamentul; 

· competenţa de judecată aparţine fie Curţii Supreme de Justiţie, fie Curţii Constituţionale; 

· existenţa unor prevederi care cuprind fapte incriminate şi sancţiuni specifice - ideea legii responsabilităţii ministeriale.

 



Albania

 



Constituţia Albaniei conţine o reglementare cu caracter general în ceea ce priveşte responsabilitatea penală a membrilor Guvernului.

 



Potrivit art. 41 din Constituţie, membrii Consiliului de Miniştri răspund penal pentru încălcarea dispoziţiilor Constituţiei, ca şi a oricărei alte legi, săvârşite în exerciţiul funcţiei lor. În acest caz, singura autoritate îndrituită să ceară punerea lor sub acuzare este Adunarea Poporului.

 



Austria

 



Constituţia Austriei, astfel cum a fost ea revizuită în 1927, reglementează competenţa Consiliului Naţional de a pune sub acuzare pe membrii Guvernului federal, cerând pentru aceasta prezenţa a mai mult de 1/2 din membrii săi (art. 76 alin. 1, art. 141).



Art. 76 alin. 1 stabileşte regula generală în ceea ce priveşte responsabilitatea ministerială: "Membrii Guvernului federal răspund în faţa Consiliului Naţional, potrivit art. 142".





Art. 142, la care face trimitere art. 76 alin. 1, reglementează competenţa Curţii Constituţionale de a se pronunţa asupra acuzaţiilor adresate autorităţilor superioare, între care şi miniştrii.




Astfel, potrivit art. 142 alin. 1: "Curtea Constituţională decide cu privire la acuzările invocate împotriva celor mai înalte autorităţi federale şi locale, pentru infracţiuni săvârşite în activitatea oficială".



Potrivit alin. 2 lit. b a aceluiaşi articol, această măsură poate fi luată: "împotriva membrilor Guvernului federal şi a organelor situate pe picior de egalitate cu aceştia, potrivit propriei lor responsabilităţi, prin rezoluţie a Consiliului Naţional".



În cazul în care Curtea Constituţională decide prin hotărâre judecătorească punerea sub acuzare a unui membru al Guvernului, aceasta produce ca efect şi decăderea din funcţie a ministrului respectiv. Art. 142 alin. 3: "Hotărârea judecătorească a Curţii Constituţionale va decide decăderea din funcţie, şi chiar decăderea temporară din drepturile politice, în cazul în care există circumstanţe agravante [ ......]".


Art. 143 stabileşte că este tot de competenţa Curţii Constituţionale să judece faptele săvârşite de membrii Guvernului în legătură cu activitatea oficială, chiar dacă urmărirea penală a fost începută în faţa unei instanţe penale ordinare, Curtea putând aplica şi dispoziţiile legii penale. În acest sens, art. 143 stipulează că:


"Punerea sub acuzare a persoanelor menţionate la art. 142 poate avea loc şi pentru fapte comise în legătură cu activitatea oficială, care se pedepsesc potrivit legii penale. În acest caz, competenţa aparţine numai Curţii Constituţionale; toate investigaţiile care au avut loc în faţa instanţei penale ordinare vor fi transferate acesteia. Curtea Constituţională poate, în 

 

 

asemenea cazuri, să aplice şi prevederile legii penale, alături de cele ale art. 142 alin. 4".

 



Belgia

 



Potrivit art. 103 din Constituţie, numai Camera Reprezentanţilor are autoritatea de a pune sub acuzare pe membrii Guvernului şi de a-i aduce în faţa Curţii de Casaţie, care îi judecă în secţiuni unite. Fac excepţie crimele şi delictele comise de miniştrii în afara funcţiei, care se judecă după dreptul comun.



Se arată, totodată, că o lege va determina cazurile de responsabilitate, pedepsele şi procedura aplicabilă în cazul miniştrilor, fie pentru acuzaţii aduse de Camera Reprezentanţilor, fie pentru urmărirea părţii pentru infracţiuni comise în afara funcţiei.



Până acum, prevederile art. 103 din Constituţie nu au fost încă transpuse într-o lege care să stabilească cazurile de responsabilitate, pedepsele şi procedura aplicabilă în cazul urmăririi şi judecării membrilor Guvernului.



În acelaşi timp, trebuie făcută precizarea că în 1994 Constituţia

Belgiei a fost modificată şi completată astfel încât,
pe lângă o nouă numerotare a articolelor, aceste modificări au adus atingere şi dispoziţiilor referitoare la responsabilitatea penală ministerială.



Astfel, anterior anului 1994, în vechea formă a Constituţiei, până la apariţia unei legi a responsabilităţii ministeriale, exista un articol (art. 134) care garanta Camerei Reprezentanţilor puteri discreţionare în acuzarea membrilor Guvernului, iar Curţii de Casaţie puteri similare în judecarea lor - specificarea infracţiunilor şi determinarea pedepsei. Singura limită pe care o prevedea art. 134 din Constituţie era că pedeapsa închisorii nu poate depăşi o durată mai mare de 5 ani.



Ulterior, după modificarea Constituţiei, conţinutul art. 134 a fost inclus în cadrul art. 103, ca dispoziţie tranzitorie, fără a se mai impune ca limită superioară a cuantumului pedepsei închisorii perioada de 5 ani, specificându-se doar că puterile discreţionare ale Curţii de Casaţie în judecarea membrilor Guvernului sunt ţinute de respectarea dispoziţiilor legii penale, în ceea ce priveşte faptele prevăzute ca infracţiuni şi limitele între care se poate aplica pedeapsa.



Potrivit art. 110 din Constituţie, Regele nu poate acorda suspendarea sau reducerea pedepsei stabilite prin hotărâre judecătorească de condamnare a unui membru al Guvernului, iar potrivit dispoziţiilor art. 111, el nu poate graţia un ministru condamnat de Curtea de Casaţie, decât la

 

cererea uneia dintre cele două Camere.

 



Danemarca

 



Constituţia Danemarcei leagă direct responsabilitatea membrilor Guvernului de modul de administrare a politicii guvernamentale.



Potrivit art. 16 din Constituţie, miniştrii pot fi făcuţi responsabili şi din punct de vedere penal, nu numai politic, pentru proasta administrare a activităţii ministerului. Dreptul de a pune sub acuzare un membru al Guvernului aparţine Regelui sau Parlamentului, iar competenţa de judecată Înaltei Curţi a Regatului ("Rigssetten").



Finlanda

 



Constituţia Finlandei reglementează în cadrul aceluiaşi articol responsabilitatea penală a membrilor Guvernului, a Cancelarului justiţiei şi a Preşedintelui statului. Aceste reglementări constituţionale sunt reiterate şi detaliate în Legea responsabilităţii ministeriale din 25 noiembrie 1922.



Potrivit art. 47 din Constituţie, Cancelarul justiţiei, atunci când apreciază că Guvernul, în ansamblul său, sau unul dintre membrii săi acţionează ilegal în exercitarea funcţiei, are obligaţia de a formula observaţii

în scris, în acest sens. Dacă opinia sa este acceptată, ea se consemnează în procesul-verbal al şedinţei de Guvern.



Dacă ilegalitatea este de aşa natură încât să permită punerea sub acuzare a respectivului membru al Guvernului, el poate fi adus în faţa Înaltei Curţi de Acuzare (High Court of Impeachment). Decizia de punere sub acuzare a unui membru al Guvernului aparţine Preşedintelui statului, care o va susţine în faţa Înaltei Curţi de Acuzare.



În cazul în care Preşedintele statului consideră că punerea sub acuzare nu se justifică, Cancelarul justiţiei poate sesiza Parlamentul spre a se pronunţa asupra propunerii sale.



Pentru o mai bună înţelegere a mecanismului de angajare a răspunderii penale a membrilor Guvernului se impun câteva precizări în legătură cu autorităţile implicate în această procedură constituţională.



Este vorba, în primul rând, despre Cancelarul justiţiei care este conducătorul unei instituţii specifice (asemănătoare Ministerului Public), îndeplinind în acelaşi timp şi funcţia de Procuror General şi, în al doilea rând, despre Înalta Curte de Acuzare - o curte specială, organizată, potrivit art. 59 din Constituţie, prin lege constituţională. Această curte specială judecă punerea sub acuzare a miniştrilor, a membrilor Curţii Supreme, Curţii 

 

 

Administrative Supreme, a Cancelarului justiţiei sau adjunctului acestuia şi a Avocatului Poporului sau a adjunctului acestuia.



După cum am precizat, procedura de angajare a răspunderii penale ministeriale, ca şi cazurile în care aceasta intervine, fac obiectul unei reglementări detaliate în cuprinsul Legii responsabilităţii ministeriale din 25 noiembrie 1922, a cărei aplicabilitate se întinde asupra tuturor actelor ilegale săvârşite de membrii Guvernului în exerciţiul funcţiei, după 17 iunie 1918 (art. 8).



Potrivit art. 7 din lege se consideră acte ilegale, susceptibile de a atrage punerea sub acuzare a unui membru al Guvernului, următoarele:



a) instigarea sau complicitatea la săvârşirea unui act vădit ilegal, în exerciţiul funcţiei;



b) abuzul, intenţionat, de autoritatea conferită de funcţia deţinută, de natură a aduce atingere statului; ca şi orice abuz care poate fi considerat delict, săvârşit în exerciţiul funcţiei;



c) orice altă activitate ilegală săvârşită în exerciţiul funcţiei.



Primul articol al legii stabileşte dreptul Parlamentului de a examina plângerile privind actele ilegale săvârşite de membrii Guvernului în exerciţiul funcţiei.



Potrivit art. 2 din aceeaşi lege, competenţa de a investiga actele ilegale săvârşite de membrii Guvernului în exerciţiul funcţiei aparţine Comisiei de drept constituţional. În cazul în care o altă comisie are motive să se plângă de activitatea ilegală a unui ministru, va supune cazul atenţiei Comisiei de drept constituţional, care îl va analiza.



Plângerea privind activitatea ilegală a unui membru al Guvernului poate fi prezentată, de asemenea, direct, Parlamentului. Ea se adresează Speaker-ului, în scris, şi se semnează de cel puţin 5 reprezentanţi. Ulterior, ea va fi trimisă, fără a fi supusă discuţiei, Comisiei de drept constituţional.



Potrivit art. 47 din Constituţie, coroborat cu art. 2 din Legea privind responsabilitatea ministerială, şi sesizarea făcută Parlamentului de către Cancelarul justiţiei în legătură cu activitatea ilegală a unui ministru va fi trimisă spre cercetare aceleiaşi Comisii de drept constituţional.



În toate cazurile în care există o plângere privind săvârşirea unui act ilegal de către un membru al Guvernului, în exerciţiul funcţiei, Comisia de drept constituţional va crea acestuia posibilitatea de a da

explicaţii scrise sau orale cu privire la problema în chestiune (art. 3). 



În conformitate cu art. 5 din Legea responsabilităţii ministeriale, cercetarea împrejurărilor la care se referă plângerea poate avea loc numai în prezenţa a cel puţin 17 dintre membrii comisiei.

 



În cazul în care există controverse cu privire la natura legală sau ilegală a actului comis de membrul Guvernului în cauză şi de paritate a voturilor, ministrul respectiv va fi considerat nevinovat.



Potrivit dispoziţiilor art. 4 şi art. 6 din aceeaşi lege, în cazul în care Comisia de drept constituţional apreciază ca întemeiată plângerea ce i-a fost trimisă spre cercetare, o va supune atenţiei Parlamentului, care va decide dacă va formula sau nu acuzaţia. Parlamentul poate amâna luarea deciziei şi poate solicita ministrului în cauză explicaţii scrise sau orale, pe care acesta trebuie să le depună în termen de 10 zile de la data la care i-au fost solicitate.

 



Franţa

 



Constituţia Franţei conţine o reglementare specială cu privire la răspunderea ministerială penală. Potrivit dispoziţiilor constituţionale, membrii Guvernului răspund penal pentru actele săvârşite în exerciţiul funcţiei lor şi calificate drept crime sau delicte în momentul comiterii (art. 62 alin. 2). Mai mult, se menţionează expres că membrii Guvernului, ca şi complicii lor, vor răspunde penal în cazul unui complot contra siguranţei statului.



Potrivit art. 62 alin. 2 din Constituţie competenţa de judecată aparţine Înaltei Curţi de Justiţie, care este obligată să facă încadrarea

faptelor şi să stabilească pedepsele, conform legilor în vigoare în momentul comiterii acestora şi nu în momentul acuzării sau al judecăţii. 



Practic, prin această dispoziţie se consacră constituţional două principii fundamentale ale dreptului penal - "nullum crimen sine lege" şi "nulla poena sine lege" - ceea ce înseamnă că nici o faptă nu poate fi pedepsită penal decât dacă este prevăzută de lege şi numai în limitele de pedeapsă prevăzute de lege. Pe cale de consecinţă, rezultă că pentru respectarea principiilor menţionate anterior, cât şi a principiului echităţii este necesar ca încadrarea faptelor şi stabilirea pedepselor să se facă după legile în vigoare în momentul săvârşirii lor.



Acest lucru prezintă o deosebită importanţă când se pune problema răspunderii unor foşti membri ai Guvernului, înlăuntrul termenului de prescripţie, dar după o perioadă mai îndelungată de timp, pentru fapte

penale săvârşite în exercitarea prerogativelor ministeriale, şi nu ca simpli cetăţeni.



Art. 68 alin. 2 din Constituţie a fost abrogat prin Legea constituţională nr. 93-952 din 27 iulie 1993 şi înlocuit cu alte două articole 

 

 

68-1 şi 68-2 care însă reiterează în mare conţinutul art. 68 alin. 2. 



Art. 68-1 stabileşte competenţa Curţii de Justiţie a Republicii în ceea ce priveşte judecarea membrilor Guvernului.



În plus, art. 68-2 conţine dispoziţii cu privire la componenţa Curţii de Justiţie a Republicii: "Curtea de Justiţie a Republicii este compusă din 15 judecători, din care 12 sunt parlamentari, aleşi jumătate de Adunarea Naţională şi jumătate de Senat, după fiecare reînnoire generală sau parţială a acestora, iar ceilalţi 3 sunt aleşi dintre magistraţii în funcţie ai Curţii de Casaţie, dintre care unul prezidează Curtea de Justiţie a Republicii".



Potrivit dispoziţiilor aceluiaşi articol, orice persoană care se consideră lezată printr-o crimă sau un delict comis de un membru al Guvernului, în exerciţiul funcţiei, se poate adresa cu plângere comisiei de petiţii.




Această comisie va trimite toate plângerile ce i-au fost adresate Procurorului General al Curţii de Casaţie, imediat după sfârşitul sesiunii Curţii de Justiţie a Republicii. La rândul său, Procurorul General al Curţii de Casaţie, pe baza aprobării date de comisie, va prezenta plângerea Curţii de Justiţie a Republicii.



În final, se precizează că se vor stabili prin lege organică condiţiile de aplicare ale art. 68-2.




Pe 4 august 1995 a fost introdus un articol adiţional celor două articole prezentate. Astfel, potrivit art. 68-3: "Dispoziţiile prezentului titlu se

aplică actelor comise anterior intrării sale în vigoare".

 



Germania

 



Constituţia Germaniei nu reglementează în mod special răspunderea penală a membrilor Guvernului, cum o face în cazul Preşedintelui Federal, dar reglementează comisiile de anchetă ale Bundestag-ului (art. 44), respectiv comisiile de anchetă comune (art. 53 a).



Potrivit art. 44: "Bundestag-ul are dreptul şi obligaţia ca, la cererea unei pătrimi dintre membrii săi, să înfiinţeze comisii de anchetă care vor proceda la audierea publică a martorilor. Publicul poate fi exclus de la audieri.



În cadrul audierilor, regulile de procedură penală se vor aplica mutatis mutandis. Va rămâne neafectat secretul corespondenţei, poştei şi telecomunicaţiilor.



Curţile şi autorităţile administrative sunt obligate să acorde asistenţă juridică şi administrativă.



Deciziile comisiilor de anchetă nu se impun tribunalelor. 

 

 

Acestea sunt libere să evalueze faptele pe care se întemeiază acuzarea.



Art. 53 a se referă la înfiinţarea şi organizarea comisiilor de anchetă comune.



Din coroborarea dispoziţiilor art. 44 şi art. 53 a rezultă că deciziile comisiilor de anchetă nu se impun tribunalelor, acestea fiind libere să aprecieze şi să judece faptele.



Acest principiu este valabil şi pentru activitatea Tribunalului Constituţional, care judecă pe membrii cabinetului, în urma unor anchete parlamentare.



Grecia

 



Legislaţia elenă deţine una dintre cele mai ample reglementări cu privire la responsabilitatea penală a membrilor Guvernului.



Prevederile constituţionale referitoare la procedura de punere sub acuzare şi de judecare a miniştrilor se completează cu dispoziţiile în materie din Regulamentele Parlamentului şi cu Decretul-Lege nr. 802/1981 privind responsabilitatea membrilor Guvernului şi a subsecretarilor.



Potrivit Decretului-Lege nr. 802/1981 privind responsabilitatea membrilor Guvernului şi a subsecretarilor, miniştrii răspund pentru:



a) violarea intenţionată a legii (Constituţia, legi organice şi ordinare, decrete), prin acţiuni sau omisiuni;



b) atingeri aduse intereselor de stat, cu intenţie, prin acţiuni sau omisiuni, chiar şi fără încălcarea vreunei prevederi legale;



c) contrasemnarea unui decret prezidenţial sau al oricărui act al Cabinetului, prin care se săvârşeşte vreuna din faptele prevăzute la lit. a şi b;



d) încălcarea obligaţiei de păstrare a secretului profesional, prin divulgarea către o terţă persoană, a unor informaţii sau documente, în scopul de a aduce atingere intereselor de stat sau al satisfacerii unui interes material pentru el sau pentru o terţă persoană;



e) încălcarea prevederilor penale în îndeplinirea obligaţiilor ce le revin.



Termenul de prescripţie al acestor infracţiuni, mai scurt decât cel obişnuit, este dat, potrivit Decretului-Lege nr. 802/1981, de sfârşitul

primei sesiuni parlamentare care urmează celei în care a fost săvârşită infracţiunea.



Potrivit art. 154 II din Regulamentul Parlamentului, procedura de punere sub acuzare a miniştrilor se declanşează printr-o propunere adresată Parlamentului de către o zecime din numărul total al membrilor. Parlamentul decide prin vot secret dacă va fi sau nu ordonată începerea 

 

 

investigaţiilor. În cazul în care este respinsă, propunerea nu mai poate fi supusă din nou dezbaterii. Dacă este admisă ea este înaintată unei comisii parlamentare compuse din 12 membri care, la rândul ei, va supune Parlamentului raportul şi propria ei propunere privind acuzarea. Primind propunerea comisiei, Parlamentul decide prin vot secret asupra admiterii sau respingerii acesteia; în această din urmă situaţie, o nouă propunere bazată pe aceleaşi fapte nemaifiind admisă. Dacă propunerea comisiei este aprobată, Parlamentul formulează acuzarea şi alege trei deputaţi ca autoritate care acuză.



În art. 86 din Constituţie se arată că numai Parlamentul are

dreptul de a pune sub acuzare pe membrii Guvernului şi secretarii de stat în funcţiune sau pe cei care au avut funcţii în trecut, în virtutea legii responsabilităţii ministeriale, în faţa unei Curţi speciale. Această Curte, prezidată de preşedintele Curţii de Casaţie, este compusă din 12 magistraţi, traşi la sorţi de preşedintele Parlamentului (Camerei Deputaţilor), în şedinţă publică, dintre judecătorii Curţii de Casaţie şi preşedinţii curţilor de apel. După terminarea investigaţiilor, Preşedintele Curţii fixează data procesului, care se desfăşoară potrivit procedurii penale obişnuite, cu respectarea principiului publicităţii procesului penal.



Potrivit dispoziţiilor constituţionale, nici o percheziţie, instrucţie sau anchetă asupra miniştrilor sau secretarilor de stat, în funcţie sau care au fost în funcţie, pentru actele sau omisiunile comise în exerciţiul funcţiei, nu poate fi autorizată decât în baza unei decizii ad-hoc a Camerei.



Dacă în cursul unei anchete administrative sunt relevate

elemente susceptibile de stabilire a responsabilităţii unui membru al Guvernului sau a unui secretar de stat, în baza legii responsabilităţii ministeriale, la finele acestei anchete, elementele respective, prin intermediul procurorului competent, se transmit Camerei.



În ceea ce priveşte măsura suspendării cercetării penale, numai Camera are dreptul de a dispune. În anumite cazuri, când există şi pericolul împlinirii termenului de prescripţie, Camera poate constitui, pentru formularea acuzaţiei, printr-o decizie, o comisie specială formată din deputaţi şi înalţi magistraţi. 

 

 



Italia

 



Constituţia Italiei reglementează într-un articol separat, pe lângă răspunderea politică a membrilor Guvernului, responsabilitatea ministerială penală.

 



Aşa cum rezultă din conţinutul art. 96, subiectele acestei forme de răspundere sunt Preşedintele Consiliului de Miniştri şi miniştrii. Ei pot fi puşi sub acuzare numai de către Parlament, în şedinţă comună, şi numai pentru un delict comis în exerciţiul funcţiei lor. După ce Camera Deputaţilor şi Senatul Republicii şi-au dat acordul, în sensul punerii sub acuzare a ministrului în cauză, judecarea acestuia are loc potrivit normelor dreptului penal comun (art. 96).



În acest caz, competenţa de judecată aparţine Curţii Constituţionale, potrivit art. 134 din Constituţie. Trebuie menţionat faptul că, iniţial, în art. 134 se prevedea în mod expres competenţa Curţii Constituţionale de a judeca numai acuzaţiile ce îl privesc pe Preşedintele Republicii. Ulterior, practica judiciară a Curţii Constituţionale, ca şi anumite reglementări legale (Legea nr. 1/11 martie 1953, Legea nr. 1/16 ianuarie 1989) extind această competenţă şi la judecarea acuzaţiilor aduse membrilor Guvernului.



Ţinându-se seama de faptul că, de regulă, miniştrii sunt şi parlamentari, ceea ce aduce în discuţie imunitatea parlamentară, se subînţelege că punerea sub acuzare a unui ministru care este şi parlamentar presupune şi votul pentru ridicarea imunităţii parlamentare.

 

 



Norvegia

 



Constituţia Norvegiei, leagă răspunderea penală a membrilor Guvernului de răspunderea politică care, la rândul ei, intervine exclusiv pentru săvârşirea unor fapte imputabile. Sancţiunea penală apare, de regulă, ca o sancţiune complementară a destituirii. Sub aspectul naturii sale juridice, ea apare ca sancţiune constituţional-administrativă.





Astfel, membrul Consiliului de Stat care nu a protestat faţă de o decizie a Regelui care venea în contradicţie cu forma de guvernământ sau cu legile ori era evident dăunătoare Regatului este considerat ca fiind de acord cu Regele şi va fi făcut răspunzător, putând fi pus sub acuzare de către Parlament.



Se subînţelege că în aceste cazuri nu operează automat destituirea, ca sancţiune prealabilă. Nimic nu opreşte ca persoana în cauză să fie pusă sub acuzare, ca ministru în funcţiune, iar destituirea să intervină

după pronunţarea instanţei. Este, însă, o ipoteză pur teoretică, de vreme de Regele poate destitui pe primul ministru şi pe ceilalţi membri ai Consiliului de Stat "fără o hotărâre judecătorească".

 

 



Olanda

 



Responsabilitatea ministerială penală a fost introdusă în 1840, odată cu garantarea dreptului şi obligaţiei miniştrilor de a contrasemna toate decretele regale, ceea ce a dus la alterarea poziţiei miniştrilor în cadrul Guvernului.



Constituţia din 1987 conţine în art. 119 o clauză generală referitoare la răspundera penală a miniştrilor pentru infracţiuni săvârşite în exerciţiul funcţiei. Astfel, potrivit art. 119, miniştrii şi secretarii de stat sunt judecaţi de Curtea Supremă pentru infracţiuni săvârşite în exerciţiul funcţiei. Instituirea procedurilor se face prin decret regal sau prin rezoluţia celei de a doua Camere.



Aşa cum este reglementată constituţional, responsabilitatea ministerială penală are o aplicabilitate practică redusă. Deşi există şi o lege privind responsabilitatea ministerială, potrivit căreia miniştrii răspund penal dacă prin actele lor ignoră prevederile Constituţiei şi ale actelor Parlamentului, această lege nu a fost niciodată aplicată.



Se poate spune că, datorită modului deficitar de reglementare şi aplicare, responsabilitatea ministerială penală este complet eclipsată de răspunderea politică.

 



Portugalia

 



În ceea ce priveşte responsabilitatea ministerială penală, Constituţia Portugaliei lasă punerea sub acuzare a membrilor Guvernului şi declanşarea procesului penal în competenţa instanţelor de drept comun.


Potrivit dispoziţiilor art. 199, Adunarea Generală este singura autoritate îndrituită să decidă, după rămânerea definitivă a hotărârii judecătoreşti de condamnare, dacă ministrul în cauză va fi sau nu demis din funcţie, excepţie făcând acuzările pentru fapte sancţionate cu mai mult de trei de închisoare.



Spania

 



Potrivit art. 102 din Constituţie răspunderea penală a Preşedintelui Consiliului de Miniştri şi a celorlalţi membri ai Guvernului este 

cerută, dacă este cazul, în faţa Secţiei penale a Tribunalului Suprem. Dacă acuzarea se referă la un caz de trădare sau alte delicte contra siguranţei statului, comise în exerciţiul funcţiei, ea nu poate fi declanşată decât din 

 

 

 

iniţiativa unei pătrimi dintre membrii Congresului şi cu acordul majorităţii absolute a membrilor acestuia. Prerogativele regale de graţiere nu se aplică în aceste situaţii.

 



Suedia

 



Tratată în cadrul Capitolului 12 din Constituţie, referitor la controlul parlamentar, răspunderea penală ministerială poate avea ca subiecte atât membri ai Guvernului în funcţie, cât şi persoane care au deţinut anterior un portofoliu ministerial, pentru infracţiunile săvârşite în exerciţiul funcţiei. Răspunderea penală incumbă foştilor şi actualilor membri ai Guvernului numai în cazul în care actul ilegal săvârşit în exerciţiul funcţiei

înseamnă o nesocotire gravă a îndatoririlor ce le revin.



Decizia privind punerea sub acuzare a unui ministru aparţine Comisiei Constituţionale (Committee on the Constitution), iar competenţa de judecată - Curţii Supreme de Justiţie.

